Geestelike fiksheidFoto: Fancycrave/Unsplash.com Heb. 12:1: “Met so ’n magtige skare toeskouers rondom ons om ons in die wedloop van die geloof dop te hou – kom ons stroop alles af wat ons spoed kan vertraag, veral die sonde wat so maklik ’n houvas op ’n mens kry. Kom ons hardloop met volharding op die baan wat voor ons uitgestrek lê.” Die Bybel maak dikwels van ’n sportmetafoor gebruik om geestelike waarhede vir ons duidelik te maak – soos in die Skrifgedeelte hierbo. Tydens die Romeinse bewind was die mense behoorlik sportmal – geensins anders as ons samelewing vandag nie. Om ons geestelike reis met God te verduidelik, gebruik die outeur die beeld van ’n sportstadium met atlete wat meeding. Behalwe dat ’n atleet fiks en geoefen moet wees, sal so ’n persoon hom/haar nie belas met onnodige klere of enigiets wat hom/haar kan belemmer om die wedloop te wen nie. In ons teksgedeelte vandag, moedig die Hebreër-skrywer ons aan om van alles wat ons geestelike verrigting en spoed kan belemmer, ontslae te raak. Hy verwys na “die sonde wat so maklik ‘n houvas op ‘n mens kry.” Ek en jy is ten diepste bewus van dié dinge in ons lewe wat ons die meeste kniehalter en aan bande lê in ons verhouding met die Here. As iets my verhouding met die Here belemmer, kan dit ten diepste as ‘n sonde beskou word. Baiekeer het ons nie eers ‘n teksvers of vermaning nodig om te besef dat iets verkeerd is nie, ons het net daardie innerlike aanvoeling in ons gewete en die oortuiging van die Heilige Gees dat ons die Here mishaag. In 1 Kor. 9:24-25 sê Paulus: “Onthou, daar hardloop baie atlete op die baan, maar net een ontvang die prys. Hardloop só dat julle die prys sal ontvang. Al die deelnemers pas absolute selfdissipline toe. Húlle doen dit om ’n prys te wen wat heel gou sal vergaan. Maar óns doen dit vir ’n ewige prys.” Waarom sou Paulus ons maan tot geestelike selfdissipline en -fiksheid? Fiksheid hou verband met ’n paar dinge. Dit beteken gewoonlik dat mens beter voel, dat jy sterker is, dat jy gesonder is en groter weerstand teen siektes het en dat jou lewenskwaliteit verhoog word. In die sportwêreld sal jy dit nooit tot die wenpodium maak as jy nie fiks is nie. Paulus sê: “Hardloop só dat julle die prys sal ontvang.” (1 Kor. 9:24) In die weermag behoort jy ook fiks te wees, want in oorlogsituasies kan jou fiksheid die verskil tussen wen en verloor, lewe en dood beteken. Meeste van hierdie fisieke voordele van fiksheid is eweneens toepaslik op ons geestelike lewens. Jy is geestelik gesonder en sterker en word nie so maklik deur elke aanslag en teëspoed ondergekry nie. Natuurlik is jy ’n groter bedreiging vir die Bose en hy sal probeer om jou teen te gaan en aan te val, maar jy sal groter en groter oorwinnings behaal en ’n groter impak maak vir God se koninkryk. Soms is die lewe ’n oorlogsterrein waar ons ware vyand nie vlees en bloed is nie, maar die duiwel en sy bose trawante. Dis in sulke tye wanneer jou geestelike fiksheid deurslaggewend kan wees. “Here, help my om van dié dinge ontslae te raak wat my in die wedloop en stryd van die lewe aan bande lê. Amen.”